“Mhẹmhẹ mhi li abi oni upfonu ni ọ mọ umọmhi onete,
Itamhẹ ọ́ riẹlẹ ẹ shi ọ.
Lọli ọọ kanọ uguabọ oyẹmhẹ ni ọa ya mọ umọmhi a.
Ọọ riẹlẹ uguabọ oyẹmhẹ ni ọọ mọ umọmhi,
ni o gbo mọ imọmhi eni e bu.
Ungmemhi ni mhi she nu ẹ ngme o she riẹlẹ ẹ ti ni a rọ dobẹ mọ imọmhi enete.
A toma mhẹ idiegbe,
mhẹmhẹ mhi ya toma ẹ idiegbe.
Uguabọ ọọra okhọghuo ọa dobẹ ya mọ umọmhi ọọtsobọ oyọli,
o mema ya to ma idiegbe ọọra.
U kẹ neta khi eri a dobẹ ya riẹlẹ eminete ini aa toma mhẹ egbe.
“Mhẹmhẹ mhi khi ọọra upfonu,
ẹẹ a li abi iguabọ.
Ini u toma mhẹ egbe ni mhi rọ li toma ẹ egbe,
u ya mọ imọmhi eni e bu.
Ini a rọ obọ rue mhẹ ọ le,
aa dobẹ ya riẹlẹ emhikhọghuo onete.
Ini u waa da toma mhẹ egbe ne,
eri a ya khi ẹ pfia.
Eri u ya li abi iguabọ ekhakha ni,
a ti ẹ ma ri erali tosẹ-a.
Ini u toma mhẹ egbe,
ni ingmemhi eyẹmhẹ e rọ la elemhi oyẹ,
emiemini o ghọle ẹ kpa wa mhila,
a ri ọli nẹ.
Eminete ni a riẹlẹ o ri ufumhi ghi Itamhẹ.
Ona o rọkhasẹ khi eniyẹ odukhokho eyẹmhẹ a khi.
“Abi Ita ọ nono ingme oyẹmhẹ,
ighọ mhi li nono ingme oyẹẹ.
A la elemhi inono oyẹmhẹ.
Ini a rọ ishi eyẹmhẹ gbe akanya,
a ya la inono oyẹmhẹ,
abi mhi li ri ishi eyi Itamhẹ gbe akanya ni mhi li la inono oyọli.
Eri mhi gue ona yẹ ẹ ni oghẹlẹ oyẹmhẹ o vọ ẹ udu,
ni oni oghẹlẹ oyẹ ẹ o gba pfo.
Ushi ni mhi rọ na ẹ khi,
a nono ingme oyi egbe ẹ,
abi mhi nono ẹ.
Aa mẹ inono olese ni o fu dọsẹ oni ọgbọ ọ rọ ghu-a na emọle ọli.
Emọle mhẹ a khi ini a da ri ishi eyẹmhẹ gbe akanya.
Mhi aa kẹ lu ẹ eni ẹ ga mhẹ,
itobọ khi ọni ọ ga ọgbọ ọa lẹsẹ akanya ni ọga ọyọli ọ gbe.
Ochoghọ,
emọle mhi ke ẹ lu ẹ,
itobọ emini mhi rọte obọ oyi Itamhẹ wẹna nya mhi gueyẹ ẹ.
Ọa khi ẹẹ a zẹ mhẹ,
mhẹmhẹ mhi zẹ ẹ ni mhi ri akanya na ẹ,
a ka gbe ikanya enete ni ikanya eyẹ ẹ e migha.
Isheghọ Ita ọ ya rọ emini a rọ eva oyẹmhẹ mhila nya na ẹ.
Ushi oyẹmhẹ ni mhi shi na ẹ khi,
a nono ingme oyi egbe ẹ.